**Salm 59**

(Yr ail gasgliad o Salmau 42—72)

**Gweddi am amddiffyn rhag y gelyn**

*I'r arweinydd cerdd: Ar yr alaw “Paid dinistrio”. Salm wedi ei hysgrifennu gan Dafydd pan oedd Saul wedi anfon dynion i wylio ei dŷ er mwyn ei ladd.*

1 Achub fi rhag fy ngelynion, O Dduw. Amddiffyn fi rhag y rhai sy'n ymosod arna i. 2 Achub fi rhag y bobl ddrwg yma — y rhai sy'n ceisio fy lladd i.

3 Edrych arnyn nhw'n cuddio. Maen nhw'n barod i ymosod. Mae dynion cas yn disgwyl amdana i,

a minnau heb wneud dim byd i'w croesi nhw, O ARGLWYDD.

4 Dw i ddim ar fai ond maen nhw'n rhuthro i ymosod arna i. Deffra! Gwna rywbeth i'm helpu!

5 O ARGLWYDD, y Duw holl-bwerus, ti ydy Duw Israel. Symud! Tyrd i gosbi'r gwledydd! Paid dangos trugaredd at y bradwyr!

Saib

6 Maen nhw'n dod allan bob nos, yn udo fel y cŵn sy'n prowla trwy'r ddinas.7 Mae eu cegau'n glafoerio budreddi, a'u geiriau creulon fel cleddyfau — “Pwy sy'n clywed?” medden nhw.

8 Ond rwyt ti, ARGLWYDD, yn chwerthin ar eu pennau. Byddi di'n gwawdio'r cenhedloedd.

9 Ti ydy fy nerth i. Dw i'n disgwyl amdanat ti. Rwyt ti, O Dduw, fel craig ddiogel i mi.

10 Ti ydy'r Duw ffyddlon fydd yn fy helpu; byddi'n gadael i mi orfoleddu dros fy ngelynion.

11 Paid lladd nhw'n syth, neu bydd fy mhobl yn anghofio'r wers. Anfon nhw ar chwâl gyda dy nerth, cyn eu llorio nhw, O ARGLWYDD, ein tarian.

12 Gad iddyn nhw gael eu baglu gan eu geiriau pechadurus a'r pethau drwg maen nhw'n ddweud — y balchder, y melltithion a'r celwyddau.

13 Dinistria nhw yn dy lid! Difa nhw'n llwyr! Yna bydd pawb drwy'r byd i gyd yn gwybod fod Duw yn teyrnasu dros bobl Jacob.

Saib

14 Maen nhw'n dod allan bob nos, yn udo fel cŵn sy'n prowla trwy'r ddinas;

15 Maen nhw'n crwydro o gwmpas yn chwilio am fwyd, ac yn udo nes iddyn nhw gael eu bodloni.

16 Ond bydda i'n canu am dy rym di, ac yn gweiddi'n llawen bob bore am dy fod mor ffyddlon!

Rwyt ti'n graig saff i mi, ac yn lle i mi guddio pan dw i mewn trafferthion. 17 Ti ydy fy nerth i, a dw i am ganu mawl i ti! O Dduw, rwyt fel craig ddiogel i mi — y Duw ffyddlon

*......................*

*Salm wedi ei hysgrifennu gan Dafydd pan oedd Saul wedi anfon dynion i wylio ei dŷ er mwyn ei ladd. (1 Samuel 19:8-24)*

Mae’r Salm hon yn sôn am ddau set o elynion gwahanol – milwyr Saul sy’n ceisio lladd Dafydd a gelynion o wledydd eraill oedd yn ymosod ar wlad Israel pan oedd Dafydd yn frenin.

Os wyt ti wedi darllen llyfr y Salmau o’r cychwyn fe weli di nifer o ddarluniau cyfarwydd yma. Nifer o weithiau yn y Salm hon mae Dafydd yn disgrifio Duw fel craig ac fel tarian. Mae craig yn ddarlun o rywbeth cadarn, diogel. Tarian oedd yn cael ei defnyddio gan filwyr i amddiffyn eu hunain rhag saethau a phicellau’r gelyn. Duw ydy’r graig a’r darian yn y Salm hon. Duw sy’n gwarchod Dafydd ac yn ei amddiffyn.

Eto yn y Salm hon mae’r gelyn yn ffyrnig, yn greulon ac yn gas. Maen nhw’n cael eu disgrifio fel, *cŵn sy'n prowla trwy'r ddinas. Mae eu cegau'n glafoerio\* budreddi, a'u geiriau creulon fel cleddyfau. \*glafoerio – ‘to slobber’, tebyg i ddŵr yn dod o’ch ceg*

Mae popeth am y gelyn yn hyll. Doedd dim byd da yn perthyn iddyn nhw.

Rydyn ni’n cael darlun clir iawn o ddwy ochr cwbl wahanol – Dafydd a Duw ar un ochr, y gelynion ffiaidd ar yr ochr arall.

Fel yn Salm 58 mae Dafydd eisiau i Dduw i wneud ei elynion yn wan. Troi at Dduw oedd dewis Dafydd bob tro roedd o mewn trafferthion (dewis da!). Yn adnod 4 rydyn ni’n darllen bod Dafydd wedi galw ar Dduw i ddeffro! Ond doedd Duw ddim yn cysgu. Mae’r Beibl yn hollol glir,

*Fydd e ddim yn gadael i dy droed lithro; dydy'r Un sy'n gofalu amdanat ddim yn cysgu.*

*Wrth gwrs! Dydy'r un sy'n gofalu am Israel ddim yn gorffwys na chysgu! (Salm 121:3-4)*

Hefyd pan wynebodd y proffwyd Elias gannoedd o broffwydi Baal ar ben mynydd Carmel roedd yn chwerthin ar eu pennau ac yn dweud,

*“Rhaid i chi weiddi'n uwch! Dewch, duw ydy e! Falle ei fod e'n myfyrio, neu wedi mynd i'r tŷ bach, neu wedi mynd ar daith i rywle. Neu falle ei fod e'n cysgu, a bod angen ei ddeffro!”*

Roedd y syniad fod Duw yn cysgu yn chwerthinllyd yng ngolwg Elias. Roedd Dafydd o dan bwysau, ac yn amlwg yn teimlo’n reit ‘desperate’. Roedd y Brenin Saul wedi anfon milwyr i *wylio ei dŷ er mwyn ei ladd yn y bore. (1 Samuel 19: 11)* Felly does dim rhyfedd ei fod eisiau i Dduw weithredu ar unwaith! Ond does dim rhaid i ni weiddi ar Dduw. Mae Duw’n gweithredu yn ei amser ei hun.

Yn aml mae gelynion Duw, a gelynion pobl Dduw, yn ymddangos yn fawr ac yn gryf. Roedd hi’n hawdd anobeithio yn wyneb gelynion mor gas a chreulon. Ond, roedd Dafydd yn dal ati i drystio Duw ac roedd o’n cadw ei lygaid ar fawredd Duw. Roedd o’n glir fod Duw yn fwy na’i elynion, a bod Duw yn *chwerthin ar eu pennau*. Nid dyma’r tro cyntaf i Dafydd ddweud hyn yn y Salmau - edrycha’n ôl ar Salmau 2 a 37. Mae’n hawdd i bobl gynllunio drwg, ond Duw sy’n teyrnasu. Mae’n hawdd i rai drwg gynllwynio yn erbyn pobl Dduw - ond Duw fydd yn penderfynu beth sy’n digwydd yn y pendraw.

Mae’r geiriau yn adnod 13 yn gallu ymddangos yn hallt iawn, *Dinistria nhw yn dy lid! Difa nhw'n llwyr!* Ond fel yn Salm 58, dydy Dafydd ddim yn dymuno lladd y bobl ei hun, mae o’n troi at Dduw ac yn gofyn iddo ddelio â’r sefyllfa. Duw wedyn fydd yn penderfynu beth fydd yn digwydd i’r bobl ddrwg.

Mae’r Salm hon yn gorffen yn llawen. Er gwaetha’r gelyn cryf roedd Dafydd yn llawenhau a moli Duw. Roedd Dafydd yn tystio Duw 100%, ac yn credu bod Duw*, fel craig ddiogel i mi — y Duw ffyddlon.*

Yn yr 21ain ganrif mae Cristnogion yn wynebu gelyniaeth o hyd. Rydyn ni’n ffodus iawn yma yng Nghymru, ond mewn rhai gwledydd fel Gogledd Corea, Somalia, Swdan, Pacistan a llawer i wlad arall mae Cristnogion yn byw bob dydd yn ofni’r gwaethaf. Mae eu gelynion yn gryf. Ond, fel Dafydd, pan fyddwn ni’n wynebu sefyllfaoedd anodd rhaid troi at Dduw a pheidio ag ymateb yn ein nerth ein hunain.